钦定古今图书集成/理学汇编/文学典/第157卷 > 《徐师曾文体明辩》 > 《题先冢宰致政复留公牍》明·何乔新
## 钦定古今图书集成/理学汇编/文学典/第157卷 > 《徐师曾文体明辩》 > 《题先冢宰致政复留公牍》明·何乔新

景泰中，先公以老疾求致仕，章五上，迺得旨云：“朕欲
留卿匡辅治道，而卿累称老疾，辞归田里，特允所请，
翰林院写敕书，兵部应付脚力，著去致仕。”陛辞之日，
上复眷留，不许去。先公章上固辞，温诏不允，且断来
章。吏部移咨，请先君视事，此当时公牍也。少傅王文
端公直，侍郎俞公山、项公文曜之花押存焉。先兄本
茂侄会同从孙丰，宝藏已三世矣。丰之弟亹惧其久
而漫灭，装潢以示子孙。乔新稽首伏读，感先皇之宠
光，悼先猷之日远，不自知涕泗之潸然也。谨识于下
方。